"SETSWANA PUO YA GAE MEPHATO 4-6 Tlhatlhobo e e tlhomameng e neela barutabana mokgwa o o rulaganeng wa go tlhatlhoba gore barutwana ba tswelela pele jang mo mophatong le serutweng se se rileng. Dikao tsa tlhatlhobo e e rulaganeng di akaretsa, diteko, ditlhatlhobo, ditiro tse di diragadiwang, diporojeke, ditlhagiso tsa molomo, ditshupetso, ditiragatso, j.j. (jaaka go boeletsa kgang, bapisa), phitlhelelo (jaaka go diragatsa), Tlhamo, go tsaya karolo mo ditirwaneng tsa molomo (jaaka puisano, mmuisano, puisano ), ditirwana kwalwa (jaaka go feleletsa letlhare la tiro, go kwala ditemana kgotsa mefuta ya ditlhangwa ), jalo-jalo. Maitlhomo mo go tlhameng Lenaneo la Tlhatlhobo ke go netefatsa kamogelesego, ikanyego, thokgamo le selekano sa tlhatlhobo go neela kaelo e e tlhaloganyesegang mo mefuteng ya ditirwana le diphesente tse di abetsweng nngwe le nngwe ya dikgono mo tirong. Gape e lebelela tsepamiso mo tlhatlhobong, se, se tlhalosa tsela e ditiro di tshwanetseng tsa dirwa ka yone. Mo tlhatlhobong e e tlhomameng, dirisa memorantamo, ruburiki, lenanenetefatso le sekale sa go lekanyetsa le gape sona sediriswa le didiriswa tse dingwe tsa go tlhatlhoba jaaka go tlhokomela, tlhatlhoba le go rekota maemo a tlhaloganyo le bokgoni jwa barutwana. Tlhopha sediriswa sa tlhatlhobo se se maleba thata le mofuta wa tirwana. Sekao, ruburiki e maleba thata go feta memorantamo mo setlhangweng sa boitlhamedi. Memorantamo o botoka thata mo tekong ya mopeleto kgotsa mo tirwaneng ya tekatlhaloganyo e e buisitsweng. 4.3.1 Ditlhokego tsa tlhatlhobo ya Puo ya Gae Lenaneo le le tlhomameng la tlhatlhobo ya mephato 4-6 le bopilwe ka ditiro di le supa (7 ) tse di dirang 75% ya maduo a tlhatloso le 25% ya maduo a tlhatlhobo ya bofelo jwa ngwaga Ditlhokego tsa tlhatlhobo e e tlhomameng tsa Puo ya Gae di ka mokgwa o o latelang: • Ditiro di le pedi tsa tlhatlhobo e e tlhomameng di fediwe kwa bokhutlong jwa kgweditharo e nngwe le e nngwe ya dikgweditharo tse tharo tsa ntlha, go dirwe tiro e le nngwe mo kgweditharong ya bone. Nngwe ya ditiro e tshwanetse e nne tlhatlhobo ya bogare jwa ngwaga. Palogotlhe ya ditiro tse di ditlhomameng e tshwanetse go nna di le supa. Ditiro tse di tlhomameng tse di le supa, di dira 75% ya maduo otlhe a Puo ya Gae mo Mephatong 4, 5, le 6. Maduo a tlhatlhobo e e tlhomameng a tla akaretsa a tlhatlhobo ya bogare jwa ngwaga. • Tiro nngwe le nngwe ya tlhatlhobo e e tlhomameng ya ntlha mo kgweditharong, e tshwanetse go dirwa mo bogareng jwa kgweditharo, e e leng gore, ke beke ya 5. Tiro nngwe le nngwe ya tlhatlhobo e e tlhomameng ya bobedi mo kgweditharong e tshwanetse go dirwa go ela kwa bofelong jwa kgweditharo. • Kwa bofelong jwa ngwaga go tla nna le tlhatlhobo e maduo a yona a tla balelwang go 25%. • Tiro nngwe le nngwe ya tlhatlhobo e e tlhomameng e tshwanetse go akaretsa ditirwana tse di tlhatlhobang go reetsa le go bua, go buisa le go lebelela, go kwala le go tlhagisa, le dipopego tsa puo le melawana, mme e tshwanetse go diragala mo tsamaong ya malatsi. Dipopego tsa puo le melawana di tshwanetse go tlhatlhojwa di le mo tirisong. • Ditiro tsa tlhatlhobo e e tlhomameng di tshwanetse go tlhatlhoba tlhatlhamano ya dikarolo tsa dikgono tsa puo gore dikarolo tsa botlhokwa di tle di tlhatlhojwe mo tsamaong ya kgweditharo le ngwaga. Netefatsa gore dikarolo tse di tlhatlhojwang di setse di kile tsa tlhatlhojwa ka mokgwa o o sa tlhomamang le barutwana ba setse ba neetswe pegelo pele ga tlhatlhobo e e tlhomameng. • Mo Kgatong ya Magareng ditlhatlhobo tsotlhe ke tsa mo sekolong. PPKT 91"